CELEX: 32005D0055
Language: sk
Date: 2005-01-25 00:00:00
Title: 2005/55/ES: Rozhodnutie Komisie z 25. januára 2005, ktorým sa mení a dopĺňa smernica Rady 92/33/EHS na účely rozšírenia výnimky, pokiaľ ide o dovozné podmienky na množiteľský a sadivový materiál zelenín z tretích krajín (oznámené pod číslom dokumentu K(2005) 115)

26.1.2005   
            
            
               SK
            
            
               Úradný vestník Európskej únie
            
            
               L 22/17
            
         ROZHODNUTIE KOMISIE
   z 25. januára 2005,
   ktorým sa mení a dopĺňa smernica Rady 92/33/EHS na účely rozšírenia výnimky, pokiaľ ide o dovozné podmienky na množiteľský a sadivový materiál zelenín z tretích krajín
   (oznámené pod číslom dokumentu K(2005) 115)
   (2005/55/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 92/33/EHS z 28. apríla 1992 o uvádzaní do obehu množiteľského a sadivového materiálu zelenín, iného ako osivo (1), a najmä na druhý pododsek odseku 2 jej článku 16,
   keďže:
   
               (1)
            
            
               Je potrebné, aby Komisia podľa článku 16 ods. 1 smernice 92/33/EHS rozhodla, či množiteľský a sadivový materiál zelenín, iný ako osivo, vyrobený v tretej krajine a poskytujúci také isté záruky, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, je rovnocenný zo všetkých týchto hľadísk s množiteľským a sadivovým materiálom zelenín, iným ako osivo, vyrobeným v Spoločenstve a vyhovujúci požiadavkám a podmienkam tejto smernice.
            
         
               (2)
            
            
               V súčasnosti dostupné informácie o podmienkach, ktoré sa uplatňujú v tretích krajinách, sú však ešte stále nepostačujúce na to, aby Komisii umožnili v tomto štádiu prijať takéto rozhodnutie pre niektorú z tretích krajín.
            
         
               (3)
            
            
               S cieľom zabrániť prerušeniu obchodných modelov by členským štátom, ktoré dovážajú množiteľský a sadivový materiál iný ako osivo z tretích krajín, malo byť povolené pokračovať v uplatňovaní takýchto podmienok, rovnakých ako tie, ktoré sa uplatňujú pre podobné výrobky Spoločenstva v súlade s článkom 16 ods. 2 smernice 92/33/EHS.
            
         
               (4)
            
            
               Obdobie uplatňovania výnimky ustanovenej v prvom pododseku odseku 2 článku 16 smernice 92/33/EHS, ktorá bola predĺžená do 31. decembra 2004 rozhodnutím Komisie 2002/111/ES (2), by sa malo príslušne ďalej predĺžiť.
            
         
               (5)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
            
         PRIJALA TOTO ROZHODNUTIE:
   Článok 1
   V prvom pododseku druhého odseku článku 16 smernice 92/33/EHS sa dátum „31. decembra 2004“ nahrádza dátumom „31. decembra 2007“.
   Článok 2
   Toto rozhodnutie je určené členským štátom.
   
      V Bruseli 25. januára 2005
      
         
            Za Komisiu
         
         Markos KYPRIANOU
         
            člen Komisie
         
      
   
   
      (1)  Ú. v. ES L 157, 10.6.1992, s. 1. Smernica naposledy zmenená a doplnená smernicou Komisie 2003/61/ES (Ú. v. EÚ L 165, 3.7.2003, s. 23).
   
      (2)  Ú. v. ES L 41, 13.2.2002, s. 43.